[{"text_idx": "#000002", "text": "Euria inork festara deitu ez eta gainetik kendu ezinik dugun \u2018gonbidatu\u2019 pelma hura izan zen. Udazkenik gabeko uda modukoa bizitzen ari gara, tarteka-marteka euri jasa eta ekaitzaren bat lehertzen denean salbu. Eta hain zuzen, badirudi astroak eta eta bestelako elementuak batuta daudela, halako konexio gaizto batean, euskararen aldeko ekimenak antolatzen ditugun bakoitzeko euriak eta ekaitzak agerpena egiteko."}, {"text_idx": "#000004", "text": "Janaren eta edanaren bueltan bi musika proposamen agertu ziren Andoaingo kaleetan: Burrunba eta Elektropottotte elektrotxarangak. Eskarmentua eta freskotasuna, bakoitzak eskaini zuena hitz bakarrera eramanda. Eskarmentua esperientziari lotuta dago, eta Burrunba taldearen gurditxoak arituaren eta adituaren alforja bana soinean zeraman. Freskotasuna kalera ateratzeko bulkadari lotuta dago, eta Elektropottotte adituaren eta arituaren jantziak bidea urratu ahala eskuratuko dituenaren hamaikagarren adibidea da."}, {"text_idx": "#000005", "text": "Eskarmentua eta freskotasuna izan ziren gaubelaren osagai nagusiak. Hein batean, gurera ekarrita, osagai horiek uztartzen dira Andoaingo Euskaraldiaren lantaldean. Aurreko egunetan, Kale Nagusiko egoitzan, dozenaka herrikide hurbildu zen txapa bila. Hara agertu den orok ikusi du belaunaldi ezberdinetako jendea elkarrekin lanean. Eskarmentuaren irudi dira Garbin\u0303e Agirre, Miren Erkizia, Garbin\u0303e Huizi, Karmen Rodriguez Ranz. Garazi Kamio eta Ane Jalonen inplikazioa agerikoa da. Eta, aurten, dinamizatzaile lanetan fin-fin dabilena Ainhoa Manterola gaztea da. Guztiak lanean, bakoitza bere zereginean eta era berean elkarlanean. Lezioa ematen ari zaizkigu gainerakooi. Eskarmentuaren eta freskotasunaren adibide garbia da Andoaingo Euskaraldia batzordea."}, {"text_idx": "#000007", "text": "Herenegun, Kale Nagusian, eskarmentuaz eta freskotasunez hausnartzen jarrita, zer da Burrunbak eta Elektropottottek irudikatzen zutena? On Kixoteren \u2018eroaldi\u2019 ezagun hura hona ekarrita, Burrunba ez zen elektrotxaranga bat, ahobizi erraldoi bat baizik. Eta Elektropottotte ez zen musika talde bat, belarriprest handi-handi bat baizik."}]